Document ID: 32014R0898

REGOLAMENT TA' IMPLIMENTAZZJONI TAL-KUMMISSJONI (UE) Nru 898/2014
tat-18 ta' Awwissu 2014
li jħassar id-dazju definittiv ta' antidumping fuq l-importazzjonijiet ta' karbonju attivat mitħun li joriġinaw mir-Repubblika Popolari taċ-Ċina wara rieżami ta' skadenza skont l-Artikolu 11(2) tar-Regolament tal-Kunsill (KE) Nru 1225/2009
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku”), u b'mod partikolari l-Artikoli 9 u 11(2) tiegħu,
Billi:
A. PROĊEDURA
1. Il-miżuri fis-seħħ
(1)
Wara investigazzjoni tal-antidumping (“l-investigazzjoni oriġinali”), il-Kunsill impona dazju definittiv ta' antidumping fuq il-karbonju attivat mitħun (“KAM”) li bħalissa jaqa' taħt il-kodiċi NM ex 3802 10 00 li joriġina mir-Repubblika Popolari taċ-Ċina (“RPĊ”) (“il-miżuri antidumping definittivi”) bir-Regolament (KE) Nru 1006/96 (2). Il-miżuri ħadu l-forma ta' dazju fiss ta' EUR 323 kull tunnellata (piż nett).
(2)
Wara żewġ rieżamijiet ta' skadenza, il-Kunsill ħalla l-miżuri fis-seħħ bir-Regolament (KE) Nru 1011/2002 (3) (“l-ewwel rieżami ta' skadenza”) u r-Regolament (KE) Nru 649/2008 (4) (“it-tieni rieżami ta' skadenza”) rispettivament.
2. Talba għal rieżami ta' skadenza
(3)
Wara l-pubblikazzjoni ta' avviż ta' skadenza imminenti (5) tal-miżuri antidumping definittivi fis-seħħ, fid-9 ta' April 2013 il-Kummissjoni rċeviet talba għall-bidu ta' rieżami ta' skadenza ta' dawn il-miżuri skont l-Artikolu 11(2) tar-Regolament bażiku. It-talba tressqet minn Cabot Norit Nederland BV u Cabot Norit (UK) Ltd. (“l-applikanti”) f'isem il-produtturi li jirrappreżentaw proporzjon kbir tal-produzzjoni totali tal-Unjoni tal-KAM, f'dan il-każ aktar minn 25 %.
(4)
It-talba kienet ibbażata fuq ir-raġuni li l-iskadenza tal-miżuri aktarx twassal għall-kontinwazzjoni ta' dumping u r-rikorrenza ta' ħsara għall-industrija tal-Unjoni.
3. Bidu ta' rieżami ta' skadenza
(5)
Billi ddeterminat, wara li kkonsultat mal-Kumitat Konsultattiv, li kien hemm biżżejjed evidenza għall-bidu ta' rieżami ta' skadenza, fis-6 ta' Lulju 2013 il-Kummissjoni ħabbret, permezz ta' avviż ippubblikat f'Il-Ġurnal Uffiċjali tal-Unjoni Ewropea (6) (“in-Notifika ta' bidu”), il-bidu ta' rieżami ta' skadenza skont l-Artikolu 11(2) tar-Regolament bażiku.
B. IRTIRAR TAT-TALBA GĦAL RIEŻAMI TA' SKADENZA U TWAQQIF TAL-PROĊEDIMENT
(6)
Permezz ta' ittra indirizzata lill-Kummissjoni, datata 7 ta' Mejju 2014, l-applikanti rtiraw formalment it-talba tagħhom għal rieżami ta' skadenza.
(7)
Skont l-Artikolu 9(1) tar-Regolament bażiku, proċediment jista' jitwaqqaf meta t-talba għal rieżami tiġi rtirata sakemm dan it-tmiem ma jkunx fl-interess tal-Unjoni.
(8)
L-investigazzjoni ma żvelat l-ebda kunsiderazzjoni li turi li dan it-twaqqif imur kontra l-interess tal-Unjoni. Għaldaqstant, il-Kummissjoni qieset li l-proċediment attwali għandi jitwaqqaf u d-dazju antidumping fis-seħħ jiġi rtirat.
(9)
Il-partijiet interessati ġew infurmati b'dan u ngħataw l-opportunità li jikkummentaw. Madankollu, ma waslu l-ebda kummenti.
(10)
Il-Kummissjoni għalhekk tikkonkludi li l-proċediment ta' antidumping li jikkonċerna l-importazzjonijiet fl-Unjoni tal-KAM, li joriġinaw mir-RPĊ, għandu jitwaqqaf u d-dazju antidumping jiġi rtirat.
(11)
L-irtirar tal-miżuri previsti f'dan ir-Regolament huma skont l-opinjoni tal-Kumitat stabbilit bl-Artikolu 15(1) tar-Regolament bażiku,
ADOTTAT DAN IR-REGOLAMENT:
Artikolu 1
Id-dazju antidumping fuq l-importazzjonijiet tal-karbon attivat mitħun li bħalissa jaqa' taħt il-kodiċi NM ex 3802 10 00 (kodiċi TARIC 3802100020) u li joriġinaw mir-Repubblika Popolari taċ-Ċina huwa b'dan irtirat u l-proċediment rilevanti jitwaqqaf.
Artikolu 2
Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussell, it-18 ta' Awwissu 2014.

Labels: 3
4
18
14